
                                     RAPORT

asupra  propunerii legislative privind interzicerea cesiunii drepturilor izvorâte din aplicarea legilor de restituire a proprietăţilor

              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă privind interzicerea cesiunii drepturilor izvorâte din aplicarea legilor de restituire a proprietăţilor, trimisă cu adresa nr.Pl-x 295 din 12 mai 2008 şi  înregistrată cu nr. 31/455 din 13 mai 2008.
               Senatul, în calitate de primă Cameră sesizată, a respins iniţiativa legislativă în şedinţa din 6 mai  2008.

             Potrivit prevederilor art. 75 din Constituţia României, republicată, şi ale art. 92 alin.(9) pct.1 din Regulamentul Camerei Deputaţilor, republicat, Camera Deputaţilor  este  Cameră decizională. 
             Consiliul Legislativ, prin avizul nr.1701 din 10.12.2007, a avizat favorabil propunerea legislativă, cu observaţii şi propuneri.
             Guvernul, prin punctul de vedere  transmis cu adresa nr.52 din 10.01.2008,  nu susţine adoptarea acestei iniţiative legislative. 
              Propunerea legislativă are ca obiect de reglementare interzicerea cesionării către terţi , cu excepţia moştenitorilor legali, a drepturilor izvorâte din aplicarea legilor de restituire a proprietăţilor în vederea protejării intereselor beneficiarilor acestor legi.

              În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive şi documentele care o însoţesc, în şedinţa din 10 septembrie 2008. La lucrările Comisiei au fost prezenţi, în calitate de invitaţi, din partea Autorităţii Naţionale pentru Restituirea Proprietăţii, doamna Ramona Popescu – director şi doamna Ana Maria Valica – director.
              La dezbateri au fost prezenţi 16 deputaţi, din totalul de 29 membrii ai Comisiei juridice, de disciplină şi imunităţi . 

  În urma dezbaterilor, membrii Comisiei au hotărât, cu majoritate de voturi (1 vot împotrivă), să  propună plenului Camerei Deputaţilor respingerea propunerii legislative privind interzicerea cesiunii drepturilor izvorâte din aplicarea legilor de restituire a proprietăţilor, întrucât, prin prevederile propuse, se interzice posibilitatea de vânzare a drepturilor asupra unor  bunuri ce fac obiectul legilor reparatorii, ceea ce contravine dispoziţiilor art.44 alin(1) din Constituţia României, republicată, care garantează dreptul de proprietate şi creanţele asupra statului 
                 În raport cu obiectul şi conţinutul reglementării, propunerea legislativă face parte din categoria legilor ordinare.
                          VICEPREŞEDINTE,                              SECRETAR,
           Florin IORDACHE                                 George BĂEŞU

